ZAPISNIK

38. sjednice Vijeća Mjesnog odbora Trnovčica,

održane 8. srpnja 2024.

u prostorijama mjesne samouprave Trnovčica, Trnovčica 2a

s početkom u 18,00 sati

NAZOČNI ČLANOVI VIJEĆA:

Ivan Matić, Ante Maretić, Matej Crnković, Mirko Gluhak, Robert Šiško, Vesna Šiško i Marija Vuković.

Predsjedava Ivan Matić, predsjednik Vijeća.

Zapisnik vodi Matej Crnković.

Predsjednik Vijeća konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati te otvara 38. sjednicu Vijeća Mjesnog odbora Trnovčica (u daljnjem tekstu: Vijeće).


Bez rasprave, jednoglasno (7 „za“)  Vijeće prihvaća tekst zapisnika 37. sjednice Vijeća, održane 3. lipnja 2024., bez izmjena.

Predsjednik Vijeća daje na glasovanje dnevni red koji je upućen uz poziv za 38. sjednicu Vijeća Mjesnog odbora Trnovčica, dopunjen s još jednom točkom dnevnog reda, nakon čega je tako dopunjeni dnevni red, jednoglasno prihvaćen (7 „za“) i glasi:

DNEVNI RED

1. Prijedlog za odvoz svih vrsta otpada na području Mjesnog odbora Trnovčica – donošenje zaključka;
2. Cjelovito stručno prometno rješenje na križanju Ulice Anđela Nuića s ulicama Dubečka i Branovečina – donošenje zaključka;

3. Pitanja, prijedlozi i odgovori.

Ad 1.
Prijedlog za odvoz svih vrsta otpada na području Mjesnog odbora Trnovčica
Predsjednik Vijeća usmeno informira članove Vijeća o predmetu rasprave, jer je putem ostalih članova Vijeća te ostalih sugrađana zaprimljeno više pritužbi da se otpad iz spremnika za otpad koji se može oporabiti neredovito odvozi. Navodi se primjer spremnika za oporabivi otpad na križanju ulica Josipa Stadlera i Ivana Zovka te otoka sa spremnicima za otpad u Ulici Trnovčica, koji se neredovito prazne zbog čega se stvaraju hrpe otpada koje znatno narušavaju kako higijenski standard tako i onaj vizualni dojam. U raspravi sudjeluju svi članovi Vijeća.

Vijeće jednoglasno (7 „za“) donosi

ZAKLJUČAK

Vijeće Mjesnog odbora Trnovčica poziva nadležne službe Grada Zagreba da redovito odvoze sve vrste oporabivog otpada iz pripadajućih spremnika i to s cijelog područja Mjesnog odbora Trnovčica, kako bi se onemogućilo nastajanje hrpa navedenog otpada na mjestima gdje se on prikuplja.
Ad 2. Cjelovito stručno prometno rješenje na križanju Ulice Anđela Nuica s ulicama Dubečka i Branovečina

Predsjednik Vijeća zbog učestalih obavijesti o prometnim nezgodama u zoni križanja ulica Anđela Nuića, Dubečke i Branovečine, predlaže da se još jedanput pozovu nadležni na izradu cjelovitog stručnog prometnog rješenja za navedenu lokaciju. Svi članovi Vijeća potvrđuju saznanja o vrlo čestim prometnim nezgodama u zoni križanja ulica Anđela Nuića, Dubečke i Branovečine te stoga predlažu što je moguće žurniju izradu stručnog prometnog rješenja koje bi zaustavilo vrlo česte prometne nezgode, čime bi se ujedno spriječile buduće materijalne štete na vozilima i okolnim stambenim parcelama i što je još važnije zaštitilo živote svih sudionika u prometu i smanjilo stres svih žitelja koji žive u neposrednoj blizini navedene lokacije.

Vijeće jednoglasno (7 „za“) donosi

ZAKLJUČAK

1. Vijeće Mjesnog odbora Trnovčica poziva nadležna tijela Grada Zagreba da žurno pristupe izradi stručnog prometnog rješenja u zoni križanja ulica Anđela Nuića, Dubečke i Branovečine, zbog spriječavanja vrlo čestih prometnih nesreća na navedenoj lokaciji.

2. Ovaj zaključak dostavlja se Sektoru za promet Gradskog uredu za mjesnu samoupravu, promet, civilnu zaštitu i sigurnost, na daljnje nadležno postupanje.

Ad 3.
 Pitanja, prijedlozi i obavijesti
Vijećnik Mirko Gluhak izvještava Vijeće kako je u vrijeme svoga dežurstva zaprimio upit gospođe Pavković o problematici vezanoj uz raspolaganje zemljištem u vlasništvu Grada Zagreba, nakon čega je predsjednik Vijeća izjavio kako je gospođu Pavković potrebno uputiti na Službu za mjesnu samoupravu Grada Zagreba, Avenija Dubrava 49, gdje će dobiti potrebne obavijesti o svim pitanjima vezanim uz prethodno navedeno. Vijećnik Matej Crnković je izvijestio Vijeće o neprimjerenim brzinama motornih vozila koja prometuju ulicom Julijana Jelenića zbog čega će se na jednoj od idućih sjednica Vijeća razmotriti moguća rješenja navedenoga problema.
Nakon navedenog nije bilo dodatnih pitanja, prijedloga i obavijesti te je stoga predsjednik Vijeća zaključio sjednicu.

Završeno u 18,40 sati.

KLASA: 024-08/24-003/1437
URBROJ: 251-13-11-5/009-24-2
Zagreb, 8. srpnja 2024.

Zapisnik sastavio: Matej Crnković
Zapisnik tehnički i administrativno obradila: Sandra Šukunda, stručni referent

